Herode Antipase o ne a tlhomilwe ke puso ya Roma go nna mmusi kgotsa kgosana ya kgaolo ya Galalea. O ne a laola ditsela, maemakepe le dilo tsa tlholego tse di jaaka meepo, dikgwa, temothuo le mafelo a go tshwara ditlhapi a a mo kgaolong ya gagwe. Herode o ne a amogela madi a mantsi a lekgetho go tswa mo dilong tseno tsotlhe. Ga re na tshedimosetso ka botlalo malebana le melao ya lekgetho ya kwa Galalea ya mo lekgolong la ntlha la dingwaga. Mme gone, go lebega tsela e Herode a neng a dira dilo ka yone e sa farologane go le kalo le e e neng e dirisiwa ke babusi ba kwa Gerika kgotsa ke Baroma ba kwa diporofenseng tse dingwe tsa kwa botlhaba. Bontsi jwa madi a a neng a tsewa go tswa mo dikgwebong tsa lefelo leo le mo dilong tsa tlholego a ka tswa a ne a newa batho ba maemo go na le gore a newe batho ba ba neng ba dira tiro eo.